Návrh

**ZÁKON**

**z................ 2018,**

**ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

**Čl. I**

Zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov sa mení a dopĺňa takto:

1. V § 2 ods. 3 písmeno ai) znie:

„ai) výrobca je fyzická osoba alebo právnická osoba, ktorá tabakový výrobok vyrába alebo ktorá má tabakový výrobok navrhnutý alebo vyrobený a ktorá tento tabakový výrobok uvádza na trh pod svojím menom alebo obchodnou značkou,“.

Poznámka pod čiarou k odkazu 2 sa vypúšťa.

1. V § 2 sa odsek 3 dopĺňa písmenom ap), ktoré znie:

„ap) elektronická registračná databáza Európskej únie (EU-CEG)2) (ďalej len „databáza únie“) je elektronický systém na zadávanie údajov o tabakových výrobkoch, elektronických cigaretách a plniacich fľaštičkách určených na predaj v Slovenskej republike výrobcami a dovozcami tabakových výrobkov a súvisiacich výrobkov.“.

Poznámka pod čiarou k odkazu 2 znie:

„2) Vykonávacie rozhodnutie komisie (EÚ) 2015/2186 z 25. novembra 2015, ktorým sa stanovuje formát odosielania a sprístupňovania informácií o tabakových výrobkoch (Ú.v. EÚ L 312/5, 27. 11. 2015). Vykonávacie rozhodnutie komisie (EÚ)2015/2183 z 24. novembra 2015, ktorým sa stanovuje formát oznámenia týkajúceho sa elektronických cigariet a plniacich fľaštičiek (Ú.v. EÚ L 309/15, 26. 11. 2015).“.

1. V § 4 ods. 1 a 7 sa slová „predložiť ministerstvu“ nahrádzajú slovami „zadať do databázy únie“.
2. V § 4 ods. 4 sa slová „o tejto skutočnosti informovať ministerstvo“ nahrádzajú slovami „tieto informácie zadať do databázy únie“.
3. Za § 12 sa vkladajú nové § 12a a 12b, ktoré vrátane nadpisov znejú:

**„§ 12a**

**Jedinečný identifikátor**

1. Náležitosti jedinečného identifikátora,5a) spôsob vyhotovenia jedinečného identifikátora, cenu jedinečného identifikátora a náležitosti žiadosti o vydanie jedinečného identifikátora ustanoví všeobecne záväzný právny predpis, ktorý vydá Ministerstvo financií Slovenskej republiky.
2. Spotrebiteľské balenie tabakového výrobku, ktoré sa bude uvádzať na trh v Slovenskej republike, je povinný označiť jedinečným identifikátorom vydaným podľa odseku 6
3. výrobca,
4. dovozca.

(3) Jedinečný identifikátor musí byť na spotrebiteľskom balení tabakového výrobku neodstrániteľne vytlačený alebo upevnený, nezmazateľný a nesmie byť žiadnym spôsobom zakrytý alebo prerušený.

(4) Jedinečný identifikátor podľa odseku 2 umožňuje určiť

a) náležitosti podľa osobitného predpisu,5b)

b) informáciu o dovozcovi tabakového výrobku, ak ide o dovoz tabakového výrobku do Európskej únie,

c) informáciu o skutočnej trase prepravy tabakového výrobku od podniku na výrobu tabakových výrobkov, ktorý tabakový výrobok vyrobil, po prvého maloobchodného predajcu vrátane všetkých použitých skladov s uvedením dátumu prepravy, miesta určenia, miesta odoslania a príjemcu,

d) identifikačné údaje odberateľa tabakového výrobku, a to od podniku na výrobu tabakových výrobkov po prvú maloobchodnú predajňu a

e) údaje o faktúre, čísle objednávky a údaj o platbe od všetkých odberateľov tabakového výrobku, od podniku na výrobu tabakových výrobkov, ktorý tabakový výrobok vyrobil, po prvú maloobchodnú predajňu.

(5) Informácie  podľa odseku 4 písm. c) až e) musia byť dostupné v elektronickej podobe v systéme registrov5c) prostredníctvom prepojenia na jedinečný identifikátor. Informácia podľa odseku 4 písm. b) sa uvádza ako súčasť jedinečného identifikátora ak je v čase výroby tabakového výrobku známa, inak musí byť dostupná podľa prvej vety.

(6) Vydavateľom jedinečného identifikátora, kódov identifikátora hospodárskych subjektov, 5d) kódov identifikátora zariadení5d) a kódov identifikátora strojov5d) v Slovenskej republike a pre tabakové výrobky uvádzané na trh v Slovenskej republike je DataCentrum (ďalej len „vydavateľ“). Ministerstvo financií Slovenskej republiky uzatvorí s DataCentrom zmluvu o vydávaní jedinečných identifikátorov, kódov identifikátora hospodárskych subjektov, kódov identifikátora zariadení a kódov identifikátora strojov.

(7) Jedinečný identifikátor sa doručuje elektronicky. Výrobca alebo dovozca tabakových výrobkov môže požiadať vydavateľa jedinečného identifikátora aj o fyzické doručenie jedinečného identifikátora. V takomto prípade, môže byť jedinečný identifikátor na nálepke5e) pre spotrebiteľské balenie.

(8) Osoba, ktorá žiada o vydanie jedinečného identifikátora podľa odseku 6, je povinná uhradiť cenu za jedinečný identifikátor.

(9) Výrobca je povinný poskytnúť dovozcom tabakových výrobkov a distribútorom tabakových výrobkov zariadenie potrebné na zaznamenávanie kúpy, predaja, uskladnenia a prepravy tabakového výrobku alebo iného nakladania s ním, ktoré je schopné prečítať a preniesť zaznamenané údaje podľa odseku 4 elektronicky do zariadenia na uchovávanie údajov podľa odseku 10.

(10) Výrobca, dovozca a distribútor je povinný zaznamenávať prostredníctvom jedinečného identifikátora spotrebiteľského balenia tabakového výrobku alebo súhrnného obalu tabakového výrobku5d)

a) prevzatie spotrebiteľského balenia tabakového výrobku do svojej držby,

b) všetky pohyby spotrebiteľského balenia tabakového výrobku medzi prevzatím spotrebiteľského balenia tabakového výrobku do svojej držby a konečným výstupom spotrebiteľského balenia tabakového výrobku zo svojej držby,

c) konečný výstup spotrebiteľského balenia tabakového výrobku zo svojej držby.

(11) Výrobca, dovozca a distribútor je povinný zabezpečiť uchovávanie úplných a presných záznamov podľa odseku 10, nesmie v nich vykonať dodatočné zmeny a nesmie záznamy vymazať.

(12) Výrobca a dovozca je povinný

a) uzatvoriť zmluvy o uchovávaní údajov s poskytovateľom uchovávania údajov,5f)

b) pokryť náklady na kontrolu činnosti poskytovateľa uchovávania údajov externým audítorom.

(13) Osoba, ktorá v rámci podnikania predáva spotrebiteľské balenia tabakového výrobku nesmie skladovať, predávať alebo ponúkať na predaj spotrebiteľské balenie tabakového výrobku, ktoré nie je označené jedinečným identifikátorom vydaným podľa odseku 6.

(14) Kontrolu nad identifikáciou tabakového výrobku na úrovni spotrebiteľského balenia tabakového výrobku a súhrnného obalu tabakového výrobku označeného jedinečným identifikátorom vykonáva colný úrad.

(15) Kontrolu nad činnosťou vydavateľa jedinečného identifikátora podľa odseku 6 vykonáva Ministerstvo financií Slovenskej republiky.

**§ 12b**

**Bezpečnostný prvok**

1. Za bezpečnostný prvok sa považuje kontrolná známka podľa osobitného predpisu. 5)
2. Každé spotrebiteľské balenie tabakového výrobku musí byť označené bezpečnostným prvkom podľa odseku 1.
3. Kontrolu nad bezpečnostnými prvkami vykonáva Finančné riaditeľstvo Slovenskej republiky a colné úrady.“.

Poznámky pod čiarou k odkazom 5a až 5f znejú:

„5a) Čl. 6 vykonávacieho nariadenia Komisie (EÚ) 2018/574 z 15. decembra 2017 o technických normách pre vytvorenie a prevádzku systému vysledovateľnosti pre tabakové výrobky (Ú. v. L 96/7, 16.4.2018).

5b) Čl. 8 vykonávacieho nariadenia (EÚ) 2018/574.

5c) Čl. 25 vykonávacieho nariadenia (EÚ) 2018/574.

5d) Čl. 2 vykonávacieho nariadenia Komisie (EÚ) 2018/574 o technických normách pre vytvorenie a prevádzku systému vysledovateľnosti pre tabakové výrobky

5e) Čl. 9 ods. 4 vykonávacieho nariadenia Komisie (EÚ) č. 2018/574.

5f) Delegované nariadenie Komisie (EÚ) 2018/573 z 15. decembra 2017 o kľúčových prvkoch zmlúv o uchovávaní údajov, ktoré sa majú uzatvárať ako súčasť systému vysledovateľnosti pre tabakové výrobky (Ú. v. L 96/7, 16.4.2018).

1. V § 14 ods. 1 prvej vete sa slová „Slovenskej obchodnej inšpekcii predložiť“ nahrádzajú slovami „zadať do databázy únie“ a v druhej vete sa časť vety za bodkočiarkou vypúšťa.
2. V § 14 ods. 2 sa slová „predložiť Slovenskej obchodnej inšpekcii“ nahrádzajú slovami „zadať do databázy únie“.
3. V § 14 ods. 3 sa slová „poskytnúť Slovenskej obchodnej inšpekcii“ nahrádzajú slovami „zadať do databázy únie“.
4. V 15 ods. 1 sa slová „predložiť Slovenskej obchodnej inšpekcii a ministerstvu“ nahrádzajú slovami „zadať do databázy únie“.
5. V § 17 ods. 1 sa slová „predložiť ministerstvu“ nahrádzajú slovami „zadať do databázy únie“ a slová „informovať ministerstvo“ nahrádzajú slovami „zadať do databázy únie nové informácie“.
6. V § 19 sa odsek 2 dopĺňa písmenom d), ktoré znie:

„d) Finančné riaditeľstvo Slovenskej Republiky a colné úrady.“.

1. V § 20 sa za odsek 3 vkladajú nové odseky 4 až 7, ktoré znejú:

„(4) Správneho deliktu sa dopustí výrobca alebo dovozca ak

* 1. neoznačí spotrebiteľské balenie tabakového výrobku, ktoré bude uvádzané na trh v Slovenskej republike jedinečným identifikátorom vydaným podľa § 12a ods. 6,
  2. neuzatvorí zmluvy o uchovávaní údajov s poskytovateľom uchovávania údajov,5g)
  3. nepokryje náklady na kontrolu činnosti poskytovateľa uchovávania údajov externým audítorom.

(5) Správneho deliktu sa dopustí výrobca ak nezabezpečí distribútorom tabakových výrobkov zariadenie potrebné na zaznamenávanie kúpy, predaja, uskladnenia a prepravy tabakového výrobku alebo iného nakladania s ním.

1. Správneho deliktu sa dopustí výrobca, dovozca alebo distribútor tabakových výrobkov, ak
   1. nezaznamená prostredníctvom jedinečného identifikátora spotrebiteľského balenia tabakového výrobku alebo ich súhrnného obalu5d) údaj podľa § 12a ods. 10,
   2. nezabezpečí uchovávanie úplných a presných záznamov podľa § 12a odseku 10 alebo v nich vykoná dodatočné zmeny alebo ich vymaže.

(7) Správneho deliktu sa dopustí osoba, ktorá je oprávnená v rámci podnikania predávať spotrebiteľské balenia tabakového výroku, ktorá skladuje, predáva alebo ponúka na predaj spotrebiteľské balenie, ktoré nie je označené jedinečným identifikátorom vydaným podľa §12a ods. 7.“.

Doterajšie odseky 4 až 10 sa označujú ako odseky 8 až 14.

1. V § 20 sa za odsek 8 vkladá nový odsek 9, ktorý znie:

„(9) Colný úrad uloží pokutu do 10 000 eur za správne delikty uvedené v odsekoch 4 až 7.“.

Doterajšie odseky 9 až 12 sa označujú ako odseky 10 až 13.

1. Za § 21 sa vkladá § 21a, ktorý vrátane nadpisu znie:

**„§21a**

**Prechodné ustanovenia k úprave účinnej od 1. februára 2019**

(1) Ustanovenia § 12a a 12b sa uplatňujú na cigarety a tabak na vlastnoručné zhotovenie cigariet od 20. mája 2019 a na iné tabakové výrobky ako cigarety a tabak na vlastnoručné zhotovenie cigariet od 20. mája 2024.

(2) Spotrebiteľské balenie cigariet a spotrebiteľské balenie tabaku na vlastnoručné zhotovenie cigariet vyrobené pred 20. májom 2019 možno uvádzať na trh do 19. mája 2020.

(3) Spotrebiteľské balenie iného tabakového výrobku ako cigariet a tabaku na vlastnoručné zhotovenie cigariet vyrobené pred 20. májom 2024 možno uvádzať na trh do 19. mája 2026.

(4) Ustanovenia § 12a ods. 10 a § 20 ods. 5 sa na cigarety a tabak na vlastnoručné zhotovenie cigariet uplatňuje od 21. mája 2020 a iné tabakové výrobky ako cigarety a tabak na vlastnoručné zhotovenie cigariet uplatňuje od 21. mája 2026.

(5) Zákaz skladovania neoznačených tabakových výrobkov, predávania neoznačených tabakových výrobkov a ponúkania neoznačených tabakových výrobkov na predaj podľa § 12a ods.13 sa nevzťahuje na osobu, ktorá skladuje, predáva alebo ponúka na predaj cigarety alebo tabak na vlastnoručné zhotovenie cigariet vyrobený pred 20. májom 2019 a uvedené na trh do 19. mája 2020 alebo iné tabakové výrobky ako cigarety a tabak na vlastnoručné zhotovenie cigariet vyrobené pred 20. májom 2024 a uvedené na trh do 19. mája 2026.

(6) Osoba, ktorá v rámci podnikania predáva spotrebiteľské balenia tabakového výrobku a ktorá skladuje spotrebiteľské balenia cigariet alebo spotrebiteľské balenia tabaku vyrobené pred 20. májom 2019, ktoré nepredala do 19. mája 2020, je povinná do 15. júna 2020 oznámiť colnému úradu množstvo takých spotrebiteľských balení cigariet a spotrebiteľských balení tabaku a zároveň v tejto lehote požiadať colný úrad o ich zničenie, pričom colný úrad také spotrebiteľské balenia cigariet a spotrebiteľské balenia tabaku zničí na náklady osoby a o zničení vyhotoví úradný záznam o zničení; ustanovenie § 20 ods. 7 sa nepoužije.

(7) Osoba, ktorá v rámci podnikania predáva spotrebiteľské balenia tabakového výrobku a ktorá skladuje spotrebiteľské balenia tabakových výrobkov iné ako spotrebiteľské balenia cigariet alebo spotrebiteľské balenia tabaku vyrobené pred 20. májom 2024, ktoré nepredala do 19. mája 2026, je povinná do 15. júna 2026 oznámiť colnému úradu množstvo takých spotrebiteľských balení tabakových výrobkov iných ako spotrebiteľských balení cigariet alebo spotrebiteľských balení tabaku a zároveň v tejto lehote požiadať colný úrad o ich zničenie, pričom colný úrad také spotrebiteľské balenia tabakových výrobkov iné ako spotrebiteľské balenia cigariet alebo spotrebiteľské balenia tabaku zničí na náklady osoby a o zničení vyhotoví úradný záznam o zničení; ustanovenie § 20 ods. 7 sa nepoužije.“.

**Čl. II**

Tento zákon nadobúda účinnosť 1. februára 2019 okrem čl. I bodu 5 § 12a ods. 2 až 16 a § 12b, ktoré nadobúdajú účinnosť 20. mája 2019 a čl. I bodov 12 a 13, ktoré nadobúdajú účinnosť 20. mája 2020.